# Leonardo DiCaprio

| Leonardo DiCaprio |
| --- |
|  |
| Født | Leonardo Wilhelm DiCaprio 11. nov. 1974 (51 år) Los Angeles |
| Beskjeftigelse | Skuespiller, filmskuespiller, manusforfatter, fjernsynsskuespiller, filmprodusent, teaterskuespiller, miljøverner  |
| Utdannet ved | John Marshall High School Los Angeles Center for Enriched Studies UCLA Lab School Young Actors Space |
| Partner(e) |
11 oppføringer
Helena Christensen (1997–1997) Gisele Bündchen (2000–2005) Bar Refaeli (2005–2011) Blake Lively (2011–2011) Erin Heatherton (2011–2012) Toni Garrn (2013–2014) Kelly Rohrbach (2015–2016) Nina Agdal (2016–2017) Camila Morrone (2017–2022) Gigi Hadid (2022–) Vittoria Ceretti (2023–) |
| Far | George DiCaprio |
| Mor | Irmelin Indenbirken |
| Parti | Det demokratiske parti |
| Nasjonalitet | USA |
| Medlem av | SAG-AFTRA |
| Utmerkelser |
16 oppføringer
Sølvbjørnen for beste mannlige hovedrolle (1997; for verk: Romeo + Juliet) Golden Globe Award for beste mannlige hovedrolle i en dramafilm (2005; for verk: The Aviator) Golden Globe for Beste skuespiller (2014; for verk: The Wolf of Wall Street) Oscar for beste mannlige hovedrolle (2016; for verk: The Revenant, tema for: Den 88. Oscar-utdelingen) Golden Globe Award for beste mannlige hovedrolle i en dramafilm (2016; for verk: The Revenant) California Hall of Fame (2011) Alliance of Women Film Journalists Award for Best Actor (2015) BAFTA Award for Best Actor in a Leading Role (2016; for verk: The Revenant) Golden Globe (2005) Sølvbjørnen (1997) AACTA Award for beste mannlige hovedrolle (2013; for verk: Den store Gatsby) MTV Movie Award for Best Male Performance MTV Movie Award for Best Jaw Dropping Moment (2014; for verk: The Wolf of Wall Street) Ridder av Ordre des Arts et des Lettres (2005) Crystal Award (2016) Screen Actors Guild Award for Outstanding Performance by a Male Actor in a Leading Role

 |
| Aktive år | 1989– |
| IMDb | IMDb
 |
| Signatur |
|  |
|

---

Leonardo DiCaprio på Commons |

Leonardo DiCaprio
photo: David Shankbone
**Leonardo Wilhelm DiCaprio** (født 1974) er en amerikansk skuespiller som har mottatt flere priser for sine skuespillerprestasjoner, og har spilt i blant annet filmer som *Titanic* (1997), *The Beach* (2000), *The Aviator* (2004), *Inception* (2010) og *Killers of the Flower Moon* (2023). Han er kjent for sitt utseende og sin allsidighet som skuespiller der han har tatt mange slags roller i ulike sjangre. Filmene med Martin Scorsese har blitt nominert til 41 Oscar og blitt tildelt 9. DiCaprio er ikke utdannet skuespiller, men har hatt «coach» i arbeidet som skuespiller og er en såkalt metode-skuespiller.

## Bakgrunn

Leonardo Wilhelm DiCaprio ble født 11. november 1974 i Los Angeles som sønn av George DiCaprio, en halvt italiensk, halvt tysk distributør av tegneserier, og Irmelin Indenbirken, en tidligere advokatsekretær født i Tyskland. Foreldrene ble skilt da han var ett år gammel. Han vokste opp i Echo Park i Los Angeles.

Fem år gammel opptrådte DiCaprio i TV-serien *Romper Room*, men ble sparket for dårlig oppførsel.

Han gikk på John Marshall High School i Los Angeles.

## Karriere

### 1990–1996: Første roller

DiCaprios skuespillerkarriere startet i 1990 da han fikk rollen som «Garry Buckman» i TV-versjonen av filmsuksessen *Parenthood.* Han møtte bestevennen Tobey Maguire mens han spilte inn en av episodene. Samme år spilte DiCaprio rollen som «Mason Capwell» i såpeoperaen *Santa Barbara*. Fra 1991 til 1992 hadde han rollen som den hjemløse gutten «Luke Brower» i *Growing Pains*.

DiCaprio er imidlertid best kjent for sine roller i spillefilmer. Han debuterte 17 år gammel som «Josh» i *Critters 3* (1991), en film som ble utgitt på video.

To år senere gjorde han seg bemerket med rollen som unggutten «Toby Wolff» i *Et gutteliv* (1993), med Robert De Niro og Ellen Barkin som motspillere. Det var De Niro som valgte DiCaprio til rollen. Samme år spilte han rollen som handikappet gutt i *Hva er i veien med Gilbert Grape?* (1993). Han hadde rollen som den psykisk utviklingshemmede Arnie Grape, og Johnny Depp spilte storebroren Gilbert Grape. Filmens originaltittel er «What's Eating Gilbert Grape?». Den rollen ga ham en Golde Globe-nominasjon og Oscar-nominasjon for beste skuespiller i en birolle og regnes som gjennombruddet.

Svart-hvitt-filmen *Don's Plum*, et lavbudsjett-drama med DiCaprio og noen av vennene hans (inkludert Tobey Maguire), ble filmet mellom 1995 og 1996. Utgivelsen ble senere forsøkt stoppet i USA og Canada av DiCaprio og Maguire, som argumenterte med at de hadde aldri ment å lage den som en film. Den fikk dog sin premiere 10. februar 2001 i Berlin i Tyskland.

I 1996 spilte også DiCaprio hovedrollen i *Romeo + Juliet*, en moderne versjon av Shakespeares teaterstykke, regissert av den australske regissøren Baz Luhrmann. Til sammen har DiCaprio spilt i 25 filmer.

### 1997–2006: Gjennombrudd med *Titanic*

Leonardo DiCaprio, Martin Scorsese og Cameron Diaz ved Cannes-festivalen (2002)
Overgangen fra «stjerne» til «superstjerne» kom da DiCaprio spilte Jack Dawson *Titanic* (1997) mot Kate Winslet. Filmen er basert på den sanne historien om RMS Titanic, «skipet som ikke kunne synke». Filmen ble den største filmsuksessen noensinne; foruten å sette omsetningsrekord vant den like mange Oscar som *Ben-Hur* (1959) fikk i sin tid. DiCaprio var imidlertid ikke blant de nominerte.

På 2000-tallet har DiCaprio kun arbeidet for kommersielt store regissører. I 2002 spilte DiCaprio hovedrollen i to filmer; *Catch Me If You Can*, der han spiller en svindler som forsøker å rømme fra en FBI-agent, spilt av. Tom Hanks. Filmen ble regissert av Steven Spielberg. I *Gangs of New York,* regissert av Martin Scorsese, spiller han en ung, foreldreløs mann på jakt etter farens morder. Motspilleren hans i den filmen er Daniel Day-Lewis. Begge filmene ble veldig godt mottatt av kritikerne og samarbeidet med Scorsese ble viktig i denne fasen av DiCaprios karriere.

I 2004 spilte DiCaprio i en ny Scorsese-film, *The Aviator*, hvor han portretterte den eksentriske filmregissøren Howard Hughes. Skuespillerkollegaen Terry Moore, som hadde vært gift med Hughes, hjalp DiCaprio med rolleforberedelsene.

DiCaprio har fortsatt sitt samarbeid med Scorsese, og enkelte har kalt ham «Scorceses nye De Niro». I 2006 kom filmen *The Departed* – som også var regissert av Scorsese. Der spiller DiCaprio en politimann som går undercover i mafiaen; motspillerne hans er blant andre Matt Damon og Jack Nicholson. Rolleprestasjonen ble godt mottatt av både publikum og presse. I 2006 kom også *Blood Diamond*, hvor han spiller en diamantsmugler som lengter etter å vende hjem. DiCaprio ble nominert til en Oscar for rollen.

### 2007–: Oscar-statuett

I 2008 spilte DiCaprio i en ny storfilm, denne gang regissert av Sam Mendes. Filmen het *Revolutionary Road*, og var basert på Richard Yates' roman med samme tittel. Som i *Titanic* var hans kvinnelige hovedmotspiller Kate Winslet. De to spiller et ektepar som tar kranglene til stadig nye høyder. I den påfølgende blockbusteren *Body of Lies* spilte han en CIA-agent som prøvde å fange en terrorist. Motspiller var Russell Crowe, og regien var ved Ridley Scott.

I 2010 spilte han i to nye blockbustere: *Shutter Island* (nok en Scorsese-regissert film, hvor DiCaprio spiller en politimann som etterforsker forsvinningen av en morder) og *Inception*, hvor Christopher Nolan stod for regien. Her spiller han en tyv som er bannlyst fra hjemlandet, i en verden hvor det går an å stjele fra og plante drømmer i hodene på folk. DiCaprio ble ikke Oscar-nominert for noen av filmene, men fikk strålende kritikker fra et samlet pressekorps for sin innsats i begge filmene. *Inception* ble tildelt fire andre Oscar-statuetter.

I 2011 spilte han J. Edgar Hoover i *J. Edgar*, en rolletolkning han ble nominert til en Golden Globe for. Han ble nominert til to Oscar-priser for arbeidet med komedien *The Wolf of Wall Street* (2014). DiCaprio vant Oscar for beste mannlige hovedrolle for sin rolle i *The Revenant* (2015).

## Filmografi

*Utdypende artikkel: Leonardo DiCaprio-filmografi*

* *One Battle After Another* (2025) - Bob
* *Killers of the Flower Moon* (2023) - Ernest Burkhart
* *Don't Look Up* (2021) - Dr. Randall Mindy
* *Once Upon a Time... in Hollywood* (2019) – Rick Dalton
* *The Revenant* (2015) – Hugh Glass
* *The Wolf of Wall Street* (2013) – Jordan Belfort
* *Den store Gatsby* (2013) – Jay Gatsby
* *Django Unchained* (2012) – Calvin Candie
* *J. Edgar* (2011) – J. Edgar Hoover
* *Inception* (2010) – Cobb
* *Shutter Island* (2010) – Teddy Daniels
* *Revolutionary Road* (2008) – Frank Wheeler
* *Body of Lies* (2008) – Roger Ferris
* *Blood Diamond* (2006) – Danny Archer
* *The Departed* (2006) – Billy Costigan
* *The Aviator* (2004) – Howard Hughes
* *Catch Me If You Can* (2002) – Frank Abagnale Jr.
* *Gangs of New York* (2002) – Amsterdam Vallon
* *Don's Plum* (2001) – Derek
* *The Beach* (2000) – Richard
* *Celebrity* (1998) – Brandon Darrow
* *The Man in the Iron Mask* (1998) – Louis XIV / Philippe
* *Titanic* (1997) – Jack Dawson
* *Marvin's Room* (1996) – Hank
* *Romeo + Juliet* (1996) – Romeo
* *Total Eclipse* (1995) – Arthur Rimbaud
* *The Basketball Diaries* (1995) – Jim Carroll
* *The Quick and the Dead* (1995) – The Kid
* *A Hundred and One Nights* (1995) [ukreditert]
* *The Foot Shooting Party* (1994) – Bud
* *Hva er i veien med Gilbert Grape?* (1993) – Arnie Grape
* *Et gutteliv* (1993) – Toby Wolff
* *Poison Ivy* (1992) – Guy
* *Critters 3* (1991) – Josh
* *Parenthood* (1990) – Garry Buckman (1990–1991) (12 episoder)
* *The Outsiders (1990) – Kid Fighting Scout (1990) (1 episode)*
* *The New Lassie* (1989) – ung gutt (1990) (1 episode)
* *Roseanne* (1988) – Darlene's Classmate (1991) (1 episode)
* *Growing Pains* (1985) – Luke Brower (1991–1992) (23 episoder)
* *Santa Barbara* (1984) – Mason Capwell (1990) (5 episoder)

## Utmerkelser

Utdypende artikkel: Liste over filmpriser og prisnominasjoner tildelt Leonardo DiCaprio

## Diverse

* DiCaprio saksøkte magasinet *Playgirl* etter at de hadde publisert bilder av ham i sin juliutgave i 1998. Noen hevder bildene ble tatt i hemmelighet mens skuespilleren solte seg naken, mens andre hevder de var enkeltbilder fra filmen *Total Eclipse*. Saken endte i forlik den 29. juni 1998.
* DiCaprio spilte i en japansk *Orico*-reklame for kredittkort, hvor han spilte politi. Med vilje ble navnet hans skrevet feil i reklamen som *Dekka Purio* (*Dekka* betyr *politi* på japansk). Han har én replikk: *Orico card, ok!*.
* Øya Blackadore Caye i Belize eies av DiCaprio som planlegger å bygge et økologisk turiststed på øya.
* Politisk er han engasjert i miljøspørsmål.

## Referanser

## Eksterne lenker

* (en) Leonardo DiCaprio – kategori av bilder, video eller lyd på Commons

* (en) Leonardo DiCaprio – galleri av bilder, video eller lyd på Commons
* (en) Leonardo DiCaprio på Internet Movie Database

* (no) Leonardo DiCaprio hos Filmfront

* (sv) Leonardo DiCaprio i Svensk Filmdatabas

* (da) Leonardo DiCaprio på Filmdatabasen

* (da) Leonardo DiCaprio på Scope

* (fr) Leonardo DiCaprio på Allociné

* (en) Leonardo DiCaprio på AllMovie

* (en) Leonardo DiCaprio hos Rotten Tomatoes

* (en) Leonardo DiCaprio hos TV Guide

* (en) Leonardo DiCaprio hos The Movie Database
* (en) Leonardo DiCaprio på Facebook

* (en) Leonardo DiCaprio på Instagram

* (en) Leonardo DiCaprio på Myspace

* Leonardo DiCaprio på Threads

* (en) Leonardo DiCaprio på X (tidligere Twitter)
* Wikiquote: Leonardo DiCaprio – sitater